獻滎陽公詩五十韻
作者：元稹
朝代：唐

paragraphs: 鄭驛騎翩翩，丘門子弟賢。
文翁開學日，正禮騁途年。
駿骨黃金買，英髦絳帳延。
趨風皆蹀足，侍坐各差肩。
解榻招徐穉，登樓引仲宣。
鳳攢題字扇，魚落講經筵。
盛氣河包濟，貞姿嶽柱天。
臯夔當五百，鄒魯重三千。
科斗翻騰取，關雎教授先。
篆垂朝露滴，詩綴夜珠聯。
逸禮多心匠，焚書舊口傳。
陳遵修尺牘，阮瑀讓飛牋。
中的顏初啓，抽毫踵未旋。
森羅萬木合，屬對百花全。
詞海跳波湧，文星拂坐懸。
戴馮遙避席，祖逖後施鞭。
西蜀凌雲賦，東陽詠月篇。
勁芟鼇足斷，精貫蝨心穿。
浩汗神彌王，鷂颺興欲仙。
冰壺通皓雪，綺樹眇晴煙。
驅駕雷霆走，鋪陳錦繡鮮。
情機登穾奧，流韻溢山川。
墨客膺潛服，談賓膝誤前。
張鱗定摧敗，折角反矜憐。
句句推瓊玉，聲聲播管弦。
纖新撩造化，澒洞斡陶甄。
衛磬琤鍧極，齊竽僭濫偏。
空虛慙炙輠，點竄許懷鉛。
憊色秋來草，哀吟雨後蟬。
自傷魂慘沮，何暇思幽玄。
喜到樽罍側，愁親几案邊。
菁華知竭矣，胏腑尚求旃。
抵滯渾成醉，徘徊轉慕膻。
老歎才漸少，閑苦病相煎。
瓦礫難追琢，芻蕘分棄捐。
漫勞成懇懇，那得美娟娟。
拙劣仍非速，迂愚且異專。
移時停筆硯，揮景乏戈鋋。
儀舌忻猶在，舒帷誓不褰。
會將連獻楚，深恥謬游燕。
蒲有臨書葉，韋充讀易編。
沙須披見寶，經擬帶耕田。
入霧長期閏，持朱本望研。
輪轅呈曲直，鑿枘取方圓。
呼吸寧徒爾，霑濡豈浪然。
過簫資響亮，隨水漲淪漣。
惜日看圭短，偷光恨壁堅。
勤勤彫朽木，細細導蒙泉。
傳癖今應甚，頭風昨已痊。
丹青公舊物，一爲變蚩妍。